ดึงต่างชาติปั้นทีวีสีแบรนด์ไทย
อุตฯ ไฟฟ้าเล็งปั้นทีวีสี ไทยเจาะอาเซียน-อินเดีย ชงบีโอไอให้สิทธิดึงคนเกาหลี-ญี่ปุ่นทำงาน
22 ต.ค. 2558

อุตฯ ไฟฟ้าเล็งปั้นทีวีสี ไทยเจาะอาเซียน-อินเดีย ชงบีโอไอให้สิทธิดึงคนเกาหลี-ญี่ปุ่นทำงาน
นายวิษณุ ลิ่มวิบูลย์ ประธานกลุ่มอุตสาหกรรมไฟฟ้า อิเล็กทรอนิกส์ และโทรคมนาคม สภาอุตสาหกรรมแห่งประเทศไทย (ส.อ.ท.) เปิดเผยว่า ทางกลุ่มมีแนวคิดจะร่วมกันผลิตโทรทัศน์สีแบรนด์ไทยขึ้นมาแข่งขันในตลาดโลก เนื่องจากปัจจุบันตลาดส่งออกโทรทัศน์กำลังเปลี่ยนแปลง และไทยน่าจะมีศักยภาพเจาะตลาดโทรทัศน์สีในอินเดียซึ่งมีประชากรกว่า 1,000 ล้านคน และประเทศเพื่อนบ้านในแถบอาเซียน โดยเฉพาะกัมพูชา ลาว และเมียนมาได้
สำหรับการดำเนินการดังกล่าวจำเป็นต้องได้รับการสนับสนุนจากหน่วยงานภาครัฐในการยกเว้นภาษีเงินได้บุคคลธรรมดาให้แก่ชาวต่างชาติ เช่น เกาหลีใต้ ญี่ปุ่น จีน ที่มีประสบการณ์สูงด้านการผลิตโทรทัศน์สี เพื่อดึงคนเหล่านี้จำนวนนับร้อยคนให้เข้ามาทำงานในไทย ล่าสุดวันที่ 21 ต.ค. ทางกลุ่มได้เสนอเรื่องดังกล่าวผ่านผู้แทนของสำนักงานคณะกรรมการส่งเสริมการลงทุน (บีโอไอ) แล้ว
“ภายใน 1 ปี โทรทัศน์สีแบรนด์ไทยสามารถเกิดได้แน่นอน หากรัฐบาลสนับสนุน และเชื่อว่าจะยังแข่งขันได้ด้วย เพราะเมื่อก่อนเราก็เคยมีแบรนด์ธานินทร์เป็นเจ้าตลาดอาเซียน ขณะนี้โทรทัศน์เป็นระบบดิจิทัลอยู่แล้ว ภาพสวยแข่งขันกับแบรนด์ของประเทศอื่นได้ สิ่งที่ต้องทำคือการออกแบบให้เป็นเอกลักษณ์ของไทย และอาศัยผู้เชี่ยวชาญจากต่างประเทศ เพื่อให้เรามั่นใจและกล้าลงทุนอย่างเต็มที่” นายวิษณุ กล่าว
นอกจากนี้ หากไทยจะผลิตแบรนด์ของตัวเอง น่าจะได้รับความร่วมมือจากจีนในการผลิตวัตถุดิบป้อนโรงงานของไทยด้วย โดยไทยสามารถหาวัตถุดิบที่มีคุณภาพและราคาไม่สูงมากจากจีนได้
อย่างไรก็ดี การดำเนินการดังกล่าวอาจมีความท้าทายอยู่บ้าง เช่น หากจะส่งออกโทรทัศน์สีไปอินเดีย แล้วได้สิทธิประโยชน์ภาษี 0% จำเป็นต้องใช้วัตถุดิบภายในไทย 40% เพื่อให้สอดคล้องกับกฎว่าด้วยแหล่งกำเนิดสินค้า (Rule of Origin)ภายใต้ข้อตกลงเขตการค้าเสรี(เอฟทีเอ) อาเซียน-อินเดีย
ด้าน นายสมบูรณ์ หอตระกูล ผู้อำนวยการสถาบันไฟฟ้าและอิเล็กทรอนิกส์ กระทรวงอุตสาหกรรม กล่าวว่า ภาพรวมดัชนีผลผลิตอุตสาหกรรมไฟฟ้าและอิเล็กทรอนิกส์ช่วง 8 เดือนแรกของปีนี้ปรับตัวลดลง 14.73% โดยสินค้าโทรทัศน์สีปรับตัวลดลงสูงสุดที่ 64.21% เนื่องจากช่วงกลางปีนี้มีบริษัทต่างชาติรายใหญ่ย้ายฐานการผลิตโทรทัศน์สีออกจากไทยไปอยู่เวียดนาม 2 ราย
ทั้งนี้ แม้ไทยจะมีข้อจำกัดเรื่องจำนวนแรงงานและค่าแรงขั้นต่ำที่สูงกว่าประเทศเพื่อนบ้าน แต่ขณะนี้ยังไม่มีแนวโน้มผู้ประกอบการย้ายฐานการผลิตเพิ่มเติม ต้องรอดูแนวโน้มการลงทุนครั้งใหม่ของต่างชาติ หลังภาครัฐของไทยมีนโยบายส่งเสริมการลงทุนใหม่ทั้งเขตเศรษฐกิจพิเศษและซูเปอร์คลัสเตอร์
สำหรับภาพรวมการส่งออกสินค้าไฟฟ้าและอิเล็กทรอนิกส์ช่วง 8 เดือนแรกของปีนี้ มีมูลค่า 3.57 หมื่นล้านเหรียญสหรัฐ ปรับตัวลดลงจากช่วงเดียวกันของปี 2557 ประมาณ 1.80% เนื่องจากเศรษฐกิจของตลาดส่งออกหลัก เช่น ญี่ปุ่น สหภาพยุโรป ยังไม่ฟื้นตัว คาดว่าจนถึงสิ้นปีมูลค่าการส่งออกสินค้าของกลุ่มจะอยู่ที่ 5.40 หมื่นล้านเหรียญสหรัฐ ลดลงจากปี 2557 ประมาณ 3%